**“Тыйаатыр кэрэ эйгэтэ” тиэмэҕэ**

**10-11 кылаастарга уруогу таһынан дьарык**

**Дьарык сыала:** Оҕону тыйаатыр кэрэ эйгэтигэр киллэрии. Тыйаатыр артыыһын идэтин туһунан сырдатыы.

**Үөскэтиллэр сыаннастар:** Кэрэни кэрэхсээһин, тыйаатырга сылдьыы култуурата.

**Дьарык кээмэйэ:** 30 мүн.

**Дьарык бэриллэр ньымата:** мультимедийнэй матырыйаалы (видеоролик, презентация) туһанан, эвристическэй кэпсэтиини ыытыы, матырыйаалы анаарыы, анаалыстааһын.

**Туһаныллар матырыйаал көрүҥэ:**

- сценарий,

- видеороликтар,

- презентация,

**Дьарык структурата:**

**1 чааһа. Мотивация.**

Оҕлору кытта аһаҕас кэпсэтиини тэрийии.

**2 чааһа. Сүрүн чааһа**

Видеороликтары көрүү. Көрбүт матырыйааллар тиэмэлэринэн кэпсэтии.

**3 чааһа. Түмүк**.

Дьарыгы түмүктээһин, рефлексия.

**Дьарык сынаарыйа**

**1 чааһа. Мотивация. 5 мүн.**

**Учуутал.** Үтүө күнүнэн, доҕоттор! Биһиги бүгүн түҥ былыргыттан үөскээбит, дьону арыт үөрдэр, ытатар, арыт куттуур, долгутар, бэйэтин иһигэр литэрэтиирэни, муусуканы, үҥкүүнү, ырыаны, уруһуйу түмпүт тыйаатыр ускуустубатын туһунан кэпсэтиэхпит. Тыйаатыр туһунан тугу билэҕит? Ханнык тыйаатыр артыыстарын билэҕит? Тыйаатыр артыыһын идэтэ төһө уустук буолуой?

**Үөрэнээччилэр хоруйдууллар**

**2 чааһа. Сүрүн чааһа. 7 мүн.**

**Учуутал.** Саха Өрөспүүбүлүкэтэ тыйаатырдарынан Аан дойдуга биллэр. Олортон саамай аатырбыт, дьон-сэргэ биһирэбилин ылбыт П.А. Ойуунускай аатынан Саха академическай тыйаатыра буолар. Биһиги билигин тыйаатыр устун экскурсиялыы барыахпыт.

**Видеоролик 6 мүн. 35 сөк. (Дириэктир Петр Макаровтыын экскурсия)**

**Учуутал**. Көрбүппүт курдук, сыана кэннигэр эмиэ үлэ күөстүү оргуйар эбит. Артыыс уобараһын тиэрдэрэ таҥастан, реквизиттэн төһө улахан тутулуктааҕый? Оскуолаҕа туруорар сыаҥкаларгытыгар атрибут туттааччыгыт дуо?

**Үөрэнээччилэр хоруйдууллар**

**Учуутал.** Маладьыастар. Эһиги оскуоланы бүтэрэргит чугаһаата, онон ханнык идэни таларгыт туһунан толкуйдар сотору-сотору киирэллэрэ буолуо. Артыыс идэтин баһылыыр санааҕа хайдах кэлбитин туһунан Саха Өрөспүүбүлүкэтин үтүөлээх артыыһа Маргарита Борисова кэпсиирин истиэҕиҥ.

**Видеоролик 2 мүн. 13 сөк. (СӨ үтүөлээх артыыската Маргарита Борисова).**

**Учуутал. Дьэ, доҕоттор, билиибитин чиҥэтэрдии тургутук (тест) оҥоруохха.**

**Тест 5 мүн.**

**Сыаҥкаҕа артыыс биир да тылы саҥарбакка барытын хамсаныынан, мимикананан көрдөрөрө туох диэн буоларый?**

- Монолог

- Пантомима (сөп)

- Үҥкүү

**Кэнсиэр, испэктээк буоларын туһунан биллэриини туох дииллэрий?**

- Реклама

- Афиша (сөп)

- Сонун

**Испэктээк ортотугар буолар сынньалаҥ?**

- Антракт (сөп)

- Перемена

- Уоскулаҥ

**Тыйаатырга артыыстар састааптара?**

- Бөлөх

- Труппа (сөп)

- Кылаас

**Сыанаҕа эрэ туттуллар оҥоһук иһиттэри, маллары, киэргэллэри туох диэн ааттыылларый?**

- Косметика

- Бутафория (сөп)

- Грим

**Тыйаатырга испэктээк маҥнайгы туруорууллута?**

- Премьера (сөп)

- Дебют

- Аншлаг

**3 чааһа. Түмүктүүр рефлексия. 5 мүн.**

**Учуутал.** Дьэ, доҕоттор, бүгүн туох саҥаны биллигит? Тыйаатыр артыыһа буолар санаа кимиэхэ эмит үөскээтэ дуо? Туох санааҕа кэллигит? Артыыстартан ураты тыйаатырга өссө кимнээх үлэлииллэр эбитий? Дьиэҕитигэр салгыы үөрэтэн, баҕар, бэйэҕитигэр сөптөөх идэни булан ылыаххыт диэн эрэллээхпин.

**Үөрэнээччилэр санааларын үллэстэллэр.**